\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_

E.:

Številka: 090-28/2024-2

Datum: 21. 2. 2024

**Zadeva: Izvajanje Zakona o dostopu do informacij javnega značaja – odgovor ministrstva**

Zveza: vaš dopis z dne 19. 2. 2024

Spoštovani,

na Ministrstvo za javno upravo ste posredovali dopis kot pooblaščena oseba za varstvo osebnih podatkov na ŠČ Ravne na Koroškem. Na šoli so prejeli dopis Inšpektorata RS za delo (v nadaljnjem besedilu: IRSD), v katerem pojasnjujejo, da so prejeli zahtevo, v kateri prosilec na podlagi Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1) zahteva dostop do vseh podatkov, sklepov, celotne elektronske pošte v zvezi z delodajalcem ŠC Ravne, med drugimi tudi zdravniških spričeval  in zdravniških napotnic zaposlenih, pogodb o zaposlitvi in sklepa o stavki zaposlenih na šoli. Prosite za usmeritev, za katere podatke po določilih ZDIJZ lahko dovolite dostop in katere izjeme lahko uporabite za zavrnitev dostopa zaradi kršitev varstva osebnih podatkov v skladu z zakonom, ki ureja varstvo osebnih podatkov oziroma kako je s posredovanje podatkov povezanih z opravljanjem javne funkcije ali delovnega razmerja javnega uslužbenca.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja vam v nadaljevanju, skladno z 32. členom ZDIJZ posreduje pravno mnenje, v katerem je smiselno/splošno zajet odgovor na določeno vprašanje, ki omogoča uporabo znanih dejstev pod ustrezno pravno normo.

Glede na vsebino dopisa domnevamo, da je IRSD v ŠČ Ravne na Koroškem opravil inšpekcijski nadzor in na ta način pridobil dokumentacije, do katere sedaj želi dostopati prosilec na podlagi ZDIJZ. V nasprotnem primeru bi moral IRSD zahtevo prosilca odstopiti v pristojno reševanje ŠČ Ravne na Koroškem.

Če je temu tako, da IRSD razpolaga z zahtevano dokumentacijo bo o prejeti zahtevi za dostop do informacij javnega značaja v upravnem postopku odločal IRSD, vključno o obstoju morebitnih izjem po 5.a ali 6. členu ZDIJZ oziroma o obstoju »izjem od izjem« navedenih v drugem in tretjem odstavku 6. člena ZDIJZ.

IRSD vam je na podlagi a26.a člena ZDIJZ (stranska udeležba v postopku) podelil položaj stranskega udeleženca. Gre za uporabo drugega odstavka 6. člena ZDIJZ na podlagi katere se ugotavlja, ali je javni interes glede razkritja močnejši od javnega interesa **ali interesa drugih oseb (npr. ŠČ Ravne na Koroškem), zaradi katerega so zahtevane informacije določene kot izjema od prostega dostopa**.

Glede posredovanja podatkov, povezanih z opravljanjem javne funkcije ali delovnega razmerja javnega uslužbenca (kar je predmet vašega vprašanja) ZDIJZ v tretjem odstavku 6. člena določa, da se ne glede na določbe prvega odstavka, 6. člena dostop do zahtevane informacije dovoli,  če gre za podatke o porabi javnih sredstev **ali podatke, povezane z opravljanjem javne funkcije ali delovnega razmerja javnega uslužbenca, razen v primerih** iz 1. in 5. do 8. točke prvega odstavka ter v primerih, ko zakon, ki ureja javne finance ali zakon, ki ureja javna naročila, določata drugače. Zavezanec (IRSD) lahko zahtevo v celoti ali delno zavrne le, če ugotovi, da zahtevani dokument ali določeni podatki iz dokumenta pomenijo izjemo po 5.a ali 6. členu ZDIJZ, kot npr. če prosilec zahteva osebni podatek, ki ga ščiti predpis o varstvu osebnih podatkov. V primeru, da dokument ali njegov del **le delno vsebuje informacije iz 5.a ali 6. člena ZDIJZ in jih je mogoče izločiti iz dokumenta,** ne da bi to ogrozilo njihovo zaupnost, pooblaščena oseba organa **izloči te informacije iz dokumenta (anonimizacija) ter seznani prosilca z vsebino preostalega dela dokumenta**.

Po našem mnenju je treba besedno zvezo »delovno razmerje javnega uslužbenca« razlagati ozko, in sicer tako, da so **vsi** ti osebni podatki lahko prosto dostopna informacija javnega značaja le, če **prosilec izkaže, da za razkritje prevlada interes javnosti** ali če javnost osebnega podatka določa neki drugi zakon (npr. Zakon o sistemu plač v javnem sektorju[[2]](#footnote-2); ZSPJS). Pri presoji javne dostopnosti do osebnih podatkov, ko opravljanje delovnega razmerja javnega uslužbenca ali funkcionarja ni povezano z osnovnim namenom ZDIJZ (preglednost dela javnega sektorja, nadzor javnosti nad delom javnih uslužbencev), je po našem mnenju treba uporabiti ustavnopravni test sorazmernosti. **Določbe tretjega odstavka 6. člena ZDIJZ namreč ni mogoče razlagati na način, da so vsi osebni podatki javnega uslužbenca, s katerimi razpolaga delodajalec, javni.** Delodajalec je namreč dolžan varovati in spoštovati delavčevo osebnost ter upoštevati in ščititi delavčevo zasebnost. Osebni podatki delavca se lahko zbirajo, obdelujejo, porabljajo in posredujejo tretjim osebam le, če je to določeno z Zakonom o delovnih razmerjih[[3]](#footnote-3) (ZDR-1) ali drugim zakonom, ali če je to potrebno zaradi uresničevanja pravic in obveznosti iz delovnega razmerja ali v zvezi z delovnim razmerjem.

Pri odločanju po tretjem odstavku 6. člena ZDIJZ ne gre za enak primer, kot npr. pri odločanju po prvem odstavku 38. člena ZSPJS, ki določa, da so plače v javnem sektorju javne, pri čemer so javnosti dostopni podatki o delovnem mestu, nazivu ali funkciji, o osnovnih plačah, dodatkih ter delu plač za delovno uspešnost, razen podatka za delovno dobo. Pri slednjem iz sodne prakse izhaja, da so podatki iz prvega odstavka 38. člena ZSPJS za vsakega javnega uslužbenca (poimensko) brezpogojno javni. Pri odločanju po tretjem odstavku 6. člena ZDIJZ pa mora prosilec najprej ugotoviti, ali **so** zahtevani dokumenti **povezani** z opravljanjem javne funkcije ali delovnega razmerja javnega uslužbenca. Nato pa v primeru, da gre za podatke, ki so povezani z delovnim razmerjem javnega uslužbenca **v skladu z načelom sorazmernosti odločiti**, ali se prosilki posredujejo vsi zahtevani podatki, ali le nekateri (delni dostop/anonimizacija).

V primeru obstoja izjem po ZDIJZ je mogoče dostop do zahtevane informacije dovoliti tudi, če je za razkritje podan javni interes v skladu z drugim odstavkom 6. člena ZDIJZ. **Pravni pojem javnega interesa** je nedoločen pravni pojem, ki ga je treba vsebinsko napolniti v vsakem konkretnem primeru. Test interesa javnosti je treba uporabljati premišljeno in le takrat, ko bi z njegovo pomočjo odkrili nekaj, kar bi pripomoglo k širši razpravi in razumevanju nečesa pomembnega za javnost. Ni mogoče izhajati iz splošnega stališča, da bi bilo za javnost koristno, da bi bile zahtevane informacije prosto dostopne, ampak mora biti izkazan konkreten javni interes za konkreten dokument.[[4]](#footnote-4)

Menimo, da boste na podlagi zgoraj navedenega lahko sprejeli pravilno odločitev v konkretni upravni zadevi. Ministrstvo lahko posreduje le pravno mnenje, ne sme pa vsebinsko posegati v konkretno upravno zadevo oziroma komentirati konkretnega upravnega postopka.

Več o obveznostih zavezancev po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev.[[5]](#footnote-5)

Lep pozdrav,

Pripravil:

Ciril Repnik

sekretar

Dr. Roman Lavtar

po pooblastilu št. 1004-34/2012-JU/81

Poslati po E-pošti:

- naslovniku

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275)

 in [141/22](http://www.uradni-list.si/1/objava.jsp?sop=2022-01-3466). [↑](#footnote-ref-1)
2. Uradni list RS, št. [108/09](http://www.uradni-list.si/1/objava.jsp?sop=2009-01-4891) – uradno prečiščeno besedilo, [13/10](http://www.uradni-list.si/1/objava.jsp?sop=2010-01-0520), [59/10](http://www.uradni-list.si/1/objava.jsp?sop=2010-01-3273), [85/10](http://www.uradni-list.si/1/objava.jsp?sop=2010-01-4554), [107/10](http://www.uradni-list.si/1/objava.jsp?sop=2010-01-5583), [35/11](http://www.uradni-list.si/1/objava.jsp?sop=2011-01-1743) – ORZSPJS49a, [27/12](http://www.uradni-list.si/1/objava.jsp?sop=2012-01-1121) –

 odl. US, [40/12](http://www.uradni-list.si/1/objava.jsp?sop=2012-01-1700) – ZUJF, [46/13](http://www.uradni-list.si/1/objava.jsp?sop=2013-01-1753), [25/14](http://www.uradni-list.si/1/objava.jsp?sop=2014-01-0961) – ZFU, [50/14](http://www.uradni-list.si/1/objava.jsp?sop=2014-01-2074), [95/14](http://www.uradni-list.si/1/objava.jsp?sop=2014-01-3949) – ZUPPJS15, [82/15](http://www.uradni-list.si/1/objava.jsp?sop=2015-01-3254), [23/17](http://www.uradni-list.si/1/objava.jsp?sop=2017-01-1206) – ZDOdv, [67/17](http://www.uradni-list.si/1/objava.jsp?sop=2017-01-3165), [84/18](http://www.uradni-list.si/1/objava.jsp?sop=2018-01-4122), [204/21](http://www.uradni-list.si/1/objava.jsp?sop=2021-01-4154) in

 [139/22](http://www.uradni-list.si/1/objava.jsp?sop=2022-01-3402). [↑](#footnote-ref-2)
3. Uradni list RS, št. [21/13](http://www.uradni-list.si/1/objava.jsp?sop=2013-01-0784), [78/13 – popr.](http://www.uradni-list.si/1/objava.jsp?sop=2013-21-2826), [47/15](http://www.uradni-list.si/1/objava.jsp?sop=2015-01-1930) – ZZSDT, [33/16](http://www.uradni-list.si/1/objava.jsp?sop=2016-01-1428) – PZ-F, [52/16](http://www.uradni-list.si/1/objava.jsp?sop=2016-01-2296), [15/17](http://www.uradni-list.si/1/objava.jsp?sop=2017-01-0741) – odl. US, [22/19](http://www.uradni-list.si/1/objava.jsp?sop=2019-01-0914) – ZPosS, [81/19](http://www.uradni-list.si/1/objava.jsp?sop=2019-01-3722),

 [203/20](http://www.uradni-list.si/1/objava.jsp?sop=2020-01-3772) – ZIUPOPDVE, [119/21](http://www.uradni-list.si/1/objava.jsp?sop=2021-01-2550) – ZČmIS-A, [202/21](http://www.uradni-list.si/1/objava.jsp?sop=2021-01-4069) – odl. US, [15/22](http://www.uradni-list.si/1/objava.jsp?sop=2022-01-0215), [54/22](http://www.uradni-list.si/1/objava.jsp?sop=2022-01-1186) – ZUPŠ-1, [114/23](http://www.uradni-list.si/1/objava.jsp?sop=2023-01-3325) in [136/23](http://www.uradni-list.si/1/objava.jsp?sop=2023-01-4287) – ZIUZDS. [↑](#footnote-ref-3)
4. Sodba Upravnega sodišča Republike Slovenije št. I U 1951/2017-21 z dne 09.10.2019. [↑](#footnote-ref-4)
5. <https://www.gov.si/teme/informacije-javnega-znacaja/>. [↑](#footnote-ref-5)